ΑΠΟΦΑΣΗ ΤΟΥ ΣΥΜΒΟΥΛΙΟΥ της 5ης Νοεμβρίου 1993 για τη σύναψη συμφωνίας υπό μορφή ανταλλαγής επιστολών σχετικά με την προσωρινή εφαρμογή του πρωτοκόλλου που καθορίζει τις αλιευτικές δυνατότητες και τη χρηματοδοτική συνεισφορά που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Ισλαμικής Δημοκρατίας της Μαυριτανίας όσον αφορά την αλιεία στα ανοιχτά της Μαυριτανίας, για την περίοδο από την 1η Αυγούστου 1993 έως τις 31 Ιουλίου 1996 (93/605/EK)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συμφωνία μεταξύ της Ευρωπαϊκής Οικονομικής Κοινότητας και της Ισλαμικής Δημοκρατίας της Μαυριτανίας όσον αφορά την αλιεία στα ανοιχτά της Μαυριτανίας (1),
την πρόταση της Επιτροπής,
Εκτιμώντας:
ότι η Κοινότητα και η Ισλαμική Δημοκρατία της Μαυριτανίας προέβησαν σε διαπραγματεύσεις, σύμφωνα με το άρθρο 13 δεύτερο εδάφιο της προαναφερόμενης συμφωνίας, για να καθορίσουν τις τροποποιήσεις ή τις προσθήκες που πρέπει να γίνουν στο παράρτημα της συμφωνίας στο τέλος της περιόδου εφαρμογής του πρωτοκόλλου (2)-
ότι, στη συνέχεια αυτών των διαπραγματεύσεων, μονογράφηκε ένα νέο πρωτόκολλο στις 10 Ιουνίου 1993-
ότι με το πρωτόκολλο αυτό οι αλιείς της Κοινότητας διατηρούν τις αλιευτικές δυνατότητες στα ύδατα που υπάγονται στην κυριαρχία ή τη δικαιοδοσία της Μαυριτανίας-
ότι, για να αποφευχθεί η διακοπή των αλιευτικών δραστηριοτήτων των σκαφών της Κοινότητας, είναι αναγκαίο να εγκριθεί το εν λόγω πρωτόκολλο το ταχύτερο δυνατόν- ότι, για το λόγο αυτό, τα δύο μέρη έχουν μονογράψει συμφωνία υπό μορφή ανταλλαγής επιστολών που προβλέπει την προσωρινή εφαρμογή του μονογραφηθέντος πρωτοκόλλου, από την ημέρα που ακολουθεί την ημερομηνία κατά την οποία λήγει η ισχύς του εφαρμοζόμενου πρωτοκόλλου- ότι πρέπει να εγκριθεί αυτή η συμφωνία με την επιφύλαξη λήψης οριστικής απόφασης βάσει του άρθρου 43 της συνθήκης,
ΑΠΟΦΑΣΙΣΕΙ:
Άρθρο 1
Η συμφωνία υπό μορφή ανταλλαγής επιστολών για την προσωρινή εφαρμογή του πρωτοκόλλου που καθορίζει τις αλιευτικές δυνατότητες και τη χρηματοδοτική συνεισφορά που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Ισλαμικής Δημοκρατίας της Μαυριτανίας όσον αφορά την αλιεία στα ανοιχτά της Μαυριτανίας, για την περίοδο από την 1η Αυγούστου 1993 έως τις 31 Ιουλίου 1996, εγκρίνεται εξ ονόματος της Κοινότητας.
Τα κείμενα της συμφωνίας υπό μορφή ανταλλαγής επιστολών και του πρωτοκόλλου επισυνάπτονται στην παρούσα απόφαση.
Άρθρο 2
Ο Πρόεδρος του Συμβουλίου εξουσιοδοτείται να ορίσει τα αρμόδια πρόσωπα για την υπογραφή της συμφωνίας υπό μορφή ανταλλαγής επιστολών, δεσμεύοντας την Κοινότητα.
Βρυξέλλες, 5 Νοεμβρίου 1993.